## L’alumnat de 4t, 5t i 6t de Primària del CEIP Vil·la Romana de Catarroja reprén l’activitat lectiva en el seu centre després de la riuada

*** Els alumnes d’este centre estaven reubicats en CEIP Bertomeu Llorens i Royo i el CEIP Jaume I El Conqueridor des de desembre
* Els 121 alumnes que tornen este dimarts al centre podran usar tot l’edifici excepte la planta baixa
* Educació continua les tasques de rehabilitació perquè el centre puga obrir de manera completa**

L’alumnat de 4t, 5t i 6t de Primària del CEIP Vil·la Romana de Catarroja ha représ este dimarts l’activitat lectiva en el seu centre, després que la Conselleria d’Educació, Cultura, Universitats i Ocupació haja fet les primeres reparacions.

El CEIP Vil·la Romana de Catarroja va ser un dels centres educatius afectats per les inundacions del passat mes d’octubre, per la qual cosa els seus alumnes van ser reubicats a principis de desembre en altres dos col·legis del mateix municipi. En concret l’alumnat d’Educació Infantil i 1r de Primària es va instal·lar en el CEIP Bertomeu Llorens i Royo i els alumnes de 2n a 6t de Primària i UECO en el CEIP Jaume I El Conqueridor.

D’esta manera, este dimarts han tornat al centre de Catarroja un total de 121 alumnes que usaran tot l’edifici excepte la planta baixa a on es continuen realitzant labors d’adequació. D’este alumnat, 48 alumnes pertanyen a 4t de Primària, 47 a 5t de Primària i 26 a 6t de Primària.

La Conselleria d’Educació ha realitzat reparacions perquè el centre puga obrir de manera parcial i continua amb diferents intervencions perquè puga obrir completament. S’ha habilitat la planta primera de l’edifici de Primària i s’han adaptat els accessos al centre realitzant un recorregut segur a les aules, separant-lo físicament de la zona de treball.

En el pati de Primària s’han substituït totes les reixetes de les canaletes de recollida d’aigua, s’han reparat totes les arquetes danyades, i s’ha netejat i recobert de grava tot el fang dels escocells del pati deixant-lo operatiu i segur. Des de Conselleria es continua treballant per a restablir de manera total el servici de les comunicacions i adequació de la planta baixa.

La Conselleria d’Educació està treballant de manera individualitzada en cada centre educatiu danyat per la riuada i agraïx la bona predisposició de pares, mares, docents i alumnat reubicat en altres centres, així com de la comunitat educativa dels centres que estan acollint alumnes per esta situació excepcional.

Fecha: 21/01/2025